ព្រឹទ្ធសភា​អនុម័ត​សេចក្តី​ព្រាង​ច្បាប់​ស្តីពី​ការ​ការពារ​រុក្ខជាតិ ​និង​ភូតគាម​អនាម័យ
ច្បាប់​នេះ​នឹង​ផ្តល់​នូវ​ជំនឿ​ចិត្ត​ដល់​ប្រទេស​ដៃគូ​ពាណិជ្ជ​កម្ម​ និង​ផ្តល់​កម្លាំង​ពេញ​លេញ​ក្នុង​ការ​ចរចា​បើក​ទីផ្សារ​នាំ​ចេញ​កសិផល​កម្ពុជា​ជាមួយ​បណ្តា​ប្រទេស​ដែល​មាន​ទីផ្សារ​ធំៗ​ក្នុង​ពិភពលោក​ ជាពិសេស​បន្ទាប់​ពី​សម្រេច​បាន​នូវ​កិច្ច​ព្រម​ព្រៀង​ពាណិជ្ជ​កម្ម​សេរី។
ភ្នំពេញ — ព្រឹទ្ធសភាកម្ពុជា នៅថ្ងៃពុធនេះ បានអនុម័តសេចក្តីព្រាងច្បាប់ស្តីពី«ការការពាររុក្ខជាតិ និងភូតគាមអនាម័យ» ដែលច្បាប់នេះចែងកំហិតអំពើល្មើសមួយចំនួន ក្នុងនោះមានការនាំចូលសមាសភាពចង្រៃដែលបង្កហានិភ័យដល់ផលិតផលរុក្ខជាតិ។ នេះបើតាមសេចក្តីប្រកាសព័ត៌មានរបស់ព្រឹទ្ធសភា ចេញផ្សាយនៅថ្ងៃទី២០ ខែមេសា ឆ្នាំ២០២២។ សេចក្តីប្រកាសឲ្យដឹងថា អង្គប្រជុំដែលមានវត្តមានសមាជិកព្រឹទ្ធសភាចំនួន៥៩ នាក់«បានពិនិត្យហើយឲ្យយោបល់ឯកភាពទាំងស្រុង»លើសេចក្តីព្រាងច្បាប់ទាំងមូល «ដោយឥតកែប្រែ» ចំនួន៥៩សំឡេងនៃចំនួនសមាជិកព្រឹទ្ធសភាទាំងមូល។ សេចក្តីព្រាងច្បាប់ដែលមាន១៥ជំពូកនិង១១៣មាត្រានេះ ត្រូវបានអនុម័តដោយរដ្ឋសភាកាលពីដើមខែមេសាឆ្នាំ២០២២។ សេចក្តីព្រាងច្បាប់នេះធ្វើឡើងស្របពេលដែលកម្ពុជាបានចុះកិច្ចព្រមព្រៀងពាណិជ្ជកម្មសេរីជាមួយប្រទេសចិន និងកូរ៉េខាងត្បូងដែលកម្ពុជារំពឹងថា នឹងអាចនាំចេញផលិតផលកសិកម្មច្រើនទៅប្រទេសទាំងនោះ។ សេចក្តីព្រាងច្បាប់នេះអនុញ្ញាតឲ្យផ្តន្ទាទោសដាក់ពន្ធនាគារពី១ឆ្នាំទៅ៥ឆ្នាំ និងត្រូវពិន័យជាប្រាក់ពី២៥លានរៀលទៅ៥០លានរៀលចំពោះរូបវន្តបុគ្គលឬនីតិបុគ្គលក្នុងអំពើល្មើសដូចជាបោះបង់ចោលដោយចេតនា ឬពង្រាយនូវសមាសភាពចង្រៃ ឬទំនិញជាប់សមាសភាពចង្រៃគ្រប់ប្រភេទនៅកម្ពុជា ការលាតត្រដាងព័ត៌មានភូតគាមអនាម័យផ្ទុយពីព័ត៌មានផ្លូវការដែលបញ្ចេញដោយអង្គភាពជំនាញ។ ក្រៅពីទោសទណ្ឌព្រហ្មទណ្ឌក៏មានការដាក់ទណ្ឌកម្មរដ្ឋបាលផងដែរដូចជាការព្រមានជាលាយលក្ខណ៍អក្សរនិងការផ្អាកអាជីវកម្មបណ្តោះអាសន្នជាដើម។ សេចក្តីព្រាងច្បាប់កំណត់ពិន័យជាប្រាក់ពី១០លានរៀលទៅ២០លានរៀលចំពោះរូបវន្តបុគ្គល ឬនីតិបុគ្គលណាដែលនាំចូលនាំចេញរុក្ខជាតិ ផលិតផលរុក្ខជាតិ ឬទំនិញជាកម្មវត្ថុនៃការត្រួតពិនិត្យភូតគាមអនាម័យដោយគ្មានវិញ្ញាបនបត្រភូតគាមអនាម័យ ឬផ្ទុយពីលក្ខខណ្ឌតម្រូវក្រោមបញ្ញត្តិនៃច្បាប់នេះ។ អំពើល្មើសដូចជាធ្វើពាណិជ្ជកម្ម ឬដាំដុះ កែច្នៃ ចរាចរ ដឹកជញ្ជូនផលិតផលរុក្ខជាតិ «ដែលបានដឹងថាមានវត្តមានសមាសភាពចង្រៃ»ឬមានការរាលដាលឆ្លងសមាសភាពចង្រៃក៏ត្រូវពិន័យជាប្រាក់ដែរ។ បើតាមសេចក្តីថ្លែងហេតុរបស់លោកនាយករដ្ឋមន្រ្តី ហ៊ុន សែន ចុះថ្ងៃទី៤ ខែកុម្ភៈឆ្នាំ២០២២ដែលវីអូអេទទួលបាន ច្បាប់នេះនឹងផ្តល់នូវជំនឿចិត្តដល់ប្រទេសដៃគូពាណិជ្ជកម្ម និងផ្តល់កម្លាំងពេញលេញក្នុងការចរចាបើកទីផ្សារនាំចេញកសិផលកម្ពុជាជាមួយបណ្តាប្រទេសដែលមានទីផ្សារធំៗក្នុងពិភពលោក ជាពិសេសបន្ទាប់ពីសម្រេចបាននូវកិច្ចព្រមព្រៀងពាណិជ្ជកម្មសេរី៕